EL Επίσημη Εφημερίδα της Ευρωπαϊκής Ένωσης C 93/70

P7_TA(2013)0365

Καταπολέμηση της ανεργίας των νέων: πιθανές λύσεις

Ψήφισμα του Ευρωπαϊκού Κοινοβουλίου της 11ης Σεπτεμβρίου 2013 σχετικά με την καταπολέμηση της ανεργίας των νέων: πιθανές λύσεις (2013/2045(INI))

(2016/C 093/10)

Το Ευρωπαϊκό Κοινοβούλιο,

— έχοντας υπόψη το ψήφισμά του, της 6ης Ιουλίου 2010, σχετικά με την προώθηση της πρόσβασης των νέων στην αγορά εργασίας, την ενίσχυση του καθεστώτος των περιόδων άσκησης, πρακτικής και μαθητείας (1),

— έχοντας υπόψη την ανακοίνωση της Επιτροπής σχετικά με την πρωτοβουλία «Ευκαιρίες για τους νέους» (COM(2011)0933) και το ψήφισμά του, της 24ης Μαΐου 2012, σχετικά με μια νέα πρωτοβουλία «Ευκαιρίες για τους νέους» (2) και την ερώτηση με αίτημα προφορικής απάντησης προς την Επιτροπή σχετικά με την πρωτοβουλία «Ευκαιρίες για τους νέους» (3),

— έχοντας υπόψη την ανακοίνωση της Επιτροπής για την εφαρμογή της πρωτοβουλίας «Ευκαιρίες για τους νέους» (COM(2012)0727),

— έχοντας υπόψη την ανακοίνωση της Επιτροπής «Νεολαία σε κίνηση» (COM(2010)0478),

— έχοντας υπόψη τα συμπεράσματα του Συμβουλίου σχετικά με την προώθηση της απασχόλησης των νέων για την επίτευξη των στόχων της στρατηγικής «Ευρώπη 2020», τα οποία εγκρίθηκαν στο Λουξεμβούργο στις 17 Ιουνίου 2011,

— έχοντας υπόψη τα συμπεράσματα του Ευρωπαϊκού Συμβουλίου, της 7ης Φεβρουαρίου 2013, σχετικά με την πρωτοβουλία για την απασχόληση των νέων,

— έχοντας υπόψη την πρόταση της Επιτροπής, της 5ης Δεκεμβρίου 2012, με τίτλο «Προς ένα πλαίσιο ποιότητας της πρακτικής άσκησης. Δεύτερο στάδιο της διαβούλευσης με τους κοινωνικούς εταίρους σε ευρωπαϊκό επίπεδο δυνάμει του άρθρου 154 ΣΛΕΕ» (COM(2012)0728),

— έχοντας υπόψη την πρόταση της Επιτροπής, της 5ης Δεκεμβρίου 2012, για την έκδοση σύστασης του Συμβουλίου σχετικά με τη θέσπιση εγγυήσεων για τη νεολαία (COM(2012)0729),

— έχοντας υπόψη την έκθεση του Eurofound, της 13ης Ιουνίου 2012, με τίτλο «Youth Guarantee: Experiences from Finland and Sweden» (Εγγυήσεις για τη νεολαία: εμπειρίες από τη Φινλανδία και τη Σουηδία),

— έχοντας υπόψη το ψήφισμά του, της 16ης Ιανουαρίου 2013, σχετικά με εγγυήσεις για τη νεολαία (4),

— έχοντας υπόψη την πολιτική συμφωνία που επιτεύχθηκε στο Συμβούλιο στις 28 Φεβρουαρίου 2013 σχετικά με σύσταση του Συμβουλίου για τη θέσπιση εγγυήσεων για τη νεολαία,

— έχοντας υπόψη την ανακοίνωση της Επιτροπής, της 27ης Απριλίου 2009, με τίτλο «Μια στρατηγική της ΕΕ για τη νεολαία — Επένδυση και ενδυνάμωση. Μια ανανεωμένη ανοιχτή μέθοδος συντονισμού για την αντιμετώπιση των προκλήσεων και των ευκαιριών της νεολαίας» (COM(2009)0200),

— έχοντας υπόψη την πρόταση για τροποποίηση του εγγράφου της Επιτροπής «Κανονισμός του Ευρωπαϊκού Κοινοβουλίου και του Συμβουλίου για το Ευρωπαϊκό Κοινωνικό Ταμείο και την κατάργηση του κανονισμού (ΕΚ) αριθ. 1081/2006 (COM(2011)0607),

— έχοντας υπόψη τη δήλωση των μελών του Ευρωπαϊκού Συμβουλίου, της 30ής Ιανουαρίου 2012, με τίτλο «Με στόχο μια εξυγίανση ευνοϊκή για την ανάπτυξη και μια ανάπτυξη ευνοϊκή για την απασχόληση»,

— έχοντας υπόψη το ψήφισμά του της 25ης Οκτωβρίου 2011 σχετικά με την κινητικότητα και ένταξη ατόμων με αναπηρία και την ευρωπαϊκή στρατηγική για την αναπηρία 2010-2020 (5),

— έχοντας υπόψη τον ευρωπαϊκό χάρτη ποιότητας για την πρακτική άσκηση και τη μαθητεία που αναπτύχθηκε από το Ευρωπαϊκό Φόρουμ Νεολαίας, από κοινού με κοινωνικούς εταίρους και άλλα ενδιαφερόμενα μέρη,

— έχοντας υπόψη την έκθεση του Eurofound, της 22ας Οκτωβρίου 2012, με τίτλο «ΕΑΕΚ: Νέοι εκτός απασχόλησης, εκπαίδευσης ή κατάρτισης: Χαρακτηριστικά, κόστος και μέτρα πολιτικής στην Ευρώπη» (6),

— έχοντας υπόψη την έκθεση του Eurofound, της 21ης Δεκεμβρίου 2012, με τίτλο «Αποτελεσματικότητα των μέτρων πολιτικής για την αύξηση της συμμετοχής των νέων στην απασχόληση» (7),

— έχοντας υπόψη την έκθεση του Eurofound, της 29ης Απριλίου 2011, με τίτλο «Στήριξη των εργαζόμενων νέων κατά την περίοδο της κρίσης: η συνεισφορά των κοινωνικών εταίρων και των δημόσιων αρχών» (8),

— έχοντας υπόψη το ψήφισμά του της 14ης Μαρτίου 2013 σχετικά με την ένταξη των μεταναστών, τις επιπτώσεις στην αγορά εργασίας και την εξωτερική διάσταση του συντονισμού των συστημάτων κοινωνικής ασφάλισης της ΕΕ (9),

— έχοντας υπόψη την έκθεση του Eurofound, της 7ης Φεβρουαρίου 2012, με τίτλο «Πρόσφατες εξελίξεις πολιτικής όσον αφορά τα άτομα που βρίσκονται εκτός απασχόλησης, εκπαίδευσης ή κατάρτισης (ΕΑΕΚ)» (10),

— έχοντας υπόψη την έκθεση του Eurofound, της 15ης Ιανουαρίου 2013, με τίτλο «Ενεργός ένταξη των νέων με προβλήματα υγείας ή αναπηρία» (11),

— έχοντας υπόψη το άρθρο 48 του Κανονισμού του,

— έχοντας υπόψη την έκθεση της Επιτροπής Απασχόλησης και Κοινωνικών Υποθέσεων και τις γνωμοδοτήσεις της Επιτροπής Περιφερειακής Ανάπτυξης, της Επιτροπής Πολιτισμού και Παιδείας και της Επιτροπής Δικαιωμάτων των Γυναικών και Ισότητας των Φύλων (A7-0275/2013),

A. λαμβάνοντας υπόψη ότι τον Ιούνιο του 2013 το 23,5 % των νέων σε ηλικία εργασίας ήταν άνεργοι, το ποσοστό δε αυτό κυμαινόταν από 10 % ή λιγότερο στην Αυστρία και τη Γερμανία σε 64,2 % στην Ελλάδα, γεγονός το οποίο καταδεικνύει έντονες γεωγραφικές διαφορές μεταξύ των κρατών μελών αλλά και στο εσωτερικό αυτών· λαμβάνοντας υπόψη ότι, σύμφωνα με τα τελευταία δεδομένα και τις προβλέψεις, η κατάσταση που αντιμετωπίζουν οι νέοι επιδεινώνεται συνεχώς σε ορισμένα κράτη μέλη·

B. λαμβάνοντας υπόψη ότι η ανεργία των γυναικών κάτω των 25 ετών εξακολουθεί να σημειώνει άνοδο, έχοντας αυξηθεί από 18,8 % το 2009 σε 22,1 % το 2012, και ότι, βάσει των τελευταίων διαθέσιμων στοιχείων, σήμερα κυμαίνεται στο 22,9 %· λαμβάνοντας υπόψη ότι νοοτροπίες αποθάρρυνσης, αυτοαποκλεισμού και αποξένωσης από την εργασία είναι ολοένα και περισσότερο διαδεδομένες· λαμβάνοντας υπόψη ότι οι νέες γυναίκες εξακολουθούν να αντιμετωπίζουν χειρότερες συνθήκες στην αγορά εργασίας από ό, τι οι νέοι άνδρες, με αποτέλεσμα τη σημαντική απώλεια δυναμικού οικονομικής ανάπτυξης για την Ευρώπη λόγω της περιορισμένης χρησιμοποίησης των δεξιοτήτων των γυναικών με υψηλά προσόντα·

Γ. λαμβάνοντας υπόψη ότι το 2011, 7,5 εκατομμύρια νέοι μεταξύ 15 και 24 ετών και 6,5 εκατομμύρια νέοι μεταξύ 25 και 29 ετών δεν έλαβαν καμία εκπαίδευση και καμία κατάρτιση και δεν είχαν εργασία (φαινόμενο ΝΕΕΤ) και ότι σε αυτούς συγκαταλέγονταν μέλη ευάλωτων ομάδων· λαμβάνοντας υπόψη ότι αυτό θα μπορούσε να οδηγήσει σε σοβαρές προσωπικές και κοινωνικές επιπτώσεις, όπως επισφαλείς προοπτικές απασχόλησης και φτώχεια και κοινωνικό αποκλεισμό ή ακόμα και ψυχικές και σωματικές δυσλειτουργίες· λαμβάνοντας υπόψη ότι τα προβλήματα αυτά πιθανότατα θα οξυνθούν στο εγγύς μέλλον και ότι ενέχουν σοβαρές οικονομικές συνέπειες για τα συστήματα κοινωνικής πρόνοιας των κρατών μελών·

Δ. λαμβάνοντας υπόψη ότι αυτά τα 14 εκατομμύρια νέων εκτός απασχόλησης, εκπαίδευσης ή κατάρτισης απαιτούν πολύ μεγαλύτερες προσπάθειες από τα κράτη μέλη και τα ευρωπαϊκά θεσμικά όργανα για την επανένταξη των νέων στην αγορά εργασίας· λαμβάνοντας υπόψη ότι οι ανάγκες των νέων στην Ευρώπη είναι πολύ διαφορετικές, και ότι επομένως τα μέτρα που λαμβάνονται για την ένταξη στην αγορά εργασίας πρέπει να προσαρμόζονται στις ανάγκες κάθε ειδικής ομάδας και, εφόσον είναι δυνατόν, να περιλαμβάνουν επίσης πολιτικές προσωπικής αξιολόγησης·

E. λαμβάνοντας υπόψη ότι το 2011 οι οικονομικές απώλειες λόγω της απομάκρυνσης νέων από την αγορά εργασίας υπολογίστηκαν σε 153 δισεκατομμύρια EUR στα κράτη μέλη, αριθμός που αντιστοιχεί στο 1,2 % του ΑΕγχΠ της ΕΕ (12)· λαμβάνοντας υπόψη ότι το ποσό αυτό υπερβαίνει κατά πολύ τα 10 δισεκατομμύρια EUR που εκτιμάται ότι απαιτούνται για τη δημιουργία 2 εκατομμυρίων νέων θέσεων εργασίας για νέους· (13) λαμβάνοντας υπόψη ότι το γεγονός αυτό δημιουργεί σοβαρές και μακροπρόθεσμες κοινωνικές και οικονομικές επιβαρύνσεις για ολόκληρη την ΕΕ·

ΣΤ. λαμβάνοντας υπόψη ότι η ανεργία των νέων αποτελεί σημαντικό παράγοντα που συμβάλλει στην απότομη αύξηση της μετανάστευσης που παρατηρείται σε μια σειρά από κράτη μέλη· λαμβάνοντας υπόψη ότι η κινητικότητα και η μετανάστευση είναι στην πλειονότητα των περιπτώσεων αποτέλεσμα οικονομικής ανάγκης και όχι εκούσια επιλογή·

Ζ. λαμβάνοντας υπόψη ότι απαιτούνται μεγάλες επενδύσεις στην ΕΕ για την προώθηση της ανάπτυξης και της απασχόλησης και την τόνωση της εγχώριας ζήτησης· λαμβάνοντας υπόψη ότι απαιτείται ένα επενδυτικό πακέτο που να αντιστοιχεί στο 2 % του ΑΕγχΠ των κρατών της ΕΕ προκειμένου να επιτευχθεί σημαντική βελτίωση της βραχυπρόθεσμης οικονομικής συγκυρίας και της κατάστασης της αγοράς εργασίας στα κράτη μέλη· λαμβάνοντας υπόψη ότι το μέτρο αυτό θα ωφελούσε κυρίως τους νέους ως την ομάδα που πλήττεται περισσότερο από την κρίση·

H. λαμβάνοντας υπόψη ότι σε περιόδους οικονομικής κρίσης οι νέοι βρίσκονται σε ιδιαίτερα μειονεκτική θέση σε σχέση με τις περισσότερες υπόλοιπες ομάδες· λαμβάνοντας υπόψη ότι για πολλούς νέους η τρέχουσα ανεργία αναμένεται να μετατραπεί σε μακροχρόνια ανεργία, γεγονός που αυξάνει σημαντικά τον κίνδυνο κοινωνικού αποκλεισμού· λαμβάνοντας υπόψη ότι το γεγονός αυτό έχει ανησυχητικές επιπτώσεις στους νέους, καθώς μειώνεται η αυτοεκτίμησή τους, δεν επιτυγχάνονται οι στόχοι τους, μειώνονται τα εισοδήματά τους και οι επαγγελματικές προοπτικές τους και καθυστερεί η έναρξη της ζωής τους ως ανεξάρτητων ενηλίκων, συμπεριλαμβανομένης της δημιουργίας οικογένειας, καθώς και συνακόλουθες επιπτώσεις στην κοινωνία, επηρεάζοντας δυσμενώς την κοινωνική, οικονομική και δημογραφική κατάσταση στην Ευρώπη τόσο βραχυπρόθεσμα όσο και μακροπρόθεσμα ενώ, επιπλέον, αυξάνεται η πιθανότητα να αντιμετωπίσουν οι νέοι πρόβλημα φτώχειας σε μεγάλη ηλικία λόγω της αδυναμίας τους να καταβάλουν κοινωνικές εισφορές κατά τη διάρκεια του επαγγελματικού βίου τους·

Θ. λαμβάνοντας υπόψη ότι το άρθρο 13 της Συνθήκης ΕΚ αναθέτει ειδικότερα στην Κοινότητα την καταπολέμηση των διακρίσεων λόγω φύλου, φυλετικής ή εθνικής καταγωγής, θρησκείας ή πεποιθήσεων, αναπηρίας, ηλικίας ή γενετήσιου προσανατολισμού· λαμβάνοντας υπόψη ότι, παρά την οδηγία 2000/78/ΕΚ της 27ης Νοεμβρίου 2000 σχετικά με τη διαμόρφωση γενικού πλαισίου για την ίση μεταχείριση στην απασχόληση και την εργασία, οι νέες γυναίκες εξακολουθούν να υφίστανται διακριτική μεταχείριση λόγω ηλικίας και φύλου όταν εισέρχονται στην αγορά εργασίας·

Ι. λαμβάνοντας υπόψη ότι, παρά τα συνολικά υψηλά επίπεδα ανεργίας των νέων, περίπου τέσσερα εκατομμύρια θέσεις εργασίας είναι κενές στην ΕΕ (14) λόγω αναντιστοιχίας μεταξύ των δεξιοτήτων· λαμβάνοντας υπόψη ότι σε ορισμένους τομείς όπως οι ΤΠΕ και η Ε&A, υπάρχει μόνιμη και αυξανόμενη ζήτηση για προσωπικό υψηλής ειδίκευσης, η οποία δεν καλύπτεται·

ΙΑ. λαμβάνοντας υπόψη ότι η Διεθνής Οργάνωση Εργασίας έχει συστήσει προϋπολογισμό ύψους 21 δισεκατομμυρίων EUR, ο οποίος αντιστοιχεί στο 0,5 % των συνολικών δαπανών της Ευρωζώνης, για την πλήρη εφαρμογή εγγυήσεων για τη νεολαία στην ΕΕ·

ΙΒ. λαμβάνοντας υπόψη ότι, στο πλαίσιο της στρατηγικής «Ευρώπη 2020», η ΕΕ έχει δεσμευτεί να αυξήσει τα επίπεδα εκπαίδευσης, να μειώσει τα ποσοστά πρόωρης εγκατάλειψης του σχολείου σε λιγότερο από 10 % έως το 2020, να αυξήσει το ποσοστό ολοκλήρωσης της τριτοβάθμιας ή ισοδύναμης εκπαίδευσης στα άτομα ηλικίας 30-34 ετών σε τουλάχιστον 40 % και να αυξήσει το ποσοστό απασχόλησης των ατόμων ηλικίας 20 έως 64 ετών στο 75 %·

ΙΓ. λαμβάνοντας υπόψη ότι η κρίση έχει προκαλέσει αύξηση επισφαλών εργασιακών σχέσεων, ιδίως στους νέους, και ότι πολλές θέσεις πλήρους απασχόλησης έχουν αντικατασταθεί από συμβάσεις εργασίας ορισμένου χρόνου, εργασία με μειωμένο ωράριο και μη αμειβόμενη εργασία·

ΙΔ. λαμβάνοντας υπόψη ότι οι νέοι αναγκάζονται να εργάζονται ολοένα και συχνότερα σε θέσεις μη αμειβόμενης και αμειβόμενης πρακτικής άσκησης, πράγμα που συνιστά διάκριση σε σχέση με την οικονομική κατάσταση του κάθε ατόμου· λαμβάνοντας υπόψη ότι πρέπει να αναγνωριστεί το πρόβλημα της εκμετάλλευσης των ασκουμένων ως φθηνού εργατικού δυναμικού και, για το λόγο αυτό, απαιτείται μια δέσμη κριτηρίων ποιότητας για τις περιόδους πρακτικής άσκησης·

ΙΕ. λαμβάνοντας υπόψη ότι οι ΜΜΕ και οι πολύ μικρές επιχειρήσεις, οι οποίες αποτελούν κινητήρια δύναμη για την οικονομική ανάπτυξη και τη δημιουργία θέσεων εργασίας καθώς και για την επίτευξη των στόχων της στρατηγικής «Ευρώπη 2020», έχουν καταργήσει περισσότερες από 3,5 εκατομμύρια θέσεις εργασίας και έχουν περιορίσει σημαντικά τις προσλήψεις εξαιτίας της οικονομικής κρίσης, ενώ το κλείσιμο βιομηχανικών μονάδων εργασίας επηρεάζει όλους τους εργαζομένους, αλλά κυρίως τους νέους·

ΙΣΤ. λαμβάνοντας υπόψη ότι οι νέοι έχουν δικαίωμα σε ποιοτική απασχόληση σύμφωνα με τις δεξιότητες τους και ότι η ποιοτική απασχόληση έχει θεμελιώδη σημασία για την αξιοπρέπεια και την αυτονομία των νέων στην Ευρώπη·

ΙΖ. λαμβάνοντας υπόψη ότι η οικονομική κρίση, η οποία έγινε ορατή το 2008, έχει επηρεάσει δυσμενώς τόσο τη ζήτηση όσο και την προσφορά στην αγορά εργασίας, γεγονός το οποίο αυξάνει δραματικά την ανασφάλεια όσον αφορά τις προοπτικές απασχόλησης και καθιστά σημαντική την καλύτερη ενημέρωση όλων των ανέργων σχετικά με τις προοπτικές απασχόλησης· λαμβάνοντας υπόψη ότι οι πιο ευάλωτες κοινωνικές ομάδες, συμπεριλαμβανομένων των νέων με αναπηρίες, συχνά δεν έχουν πρόσβαση στην εκπαίδευση, στην κατάρτιση και στην ανάπτυξη των δεξιοτήτων·

ΙΗ. λαμβάνοντας υπόψη ότι τα διττά συστήματα επαγγελματικής κατάρτισης που συνδυάζουν διδασκαλία στην τάξη και επαγγελματική κατάρτιση καθώς και οι συνδυασμένοι ακαδημαϊκοί-επαγγελματικοί τίτλοι που εφαρμόζονται σε ορισμένα κράτη μέλη έχουν αποδείξει την αξία τους κατά τη διάρκεια της κρίσης· λαμβάνοντας υπόψη ότι η Επιτροπή έχει διαπιστώσει επανειλημμένα ότι τα αποτελεσματικά διττά συστήματα επαγγελματικής κατάρτισης μπορούν να εγγυηθούν σταθερή προσφορά ειδικευμένου εργατικού δυναμικού, διατηρώντας ταυτόχρονα χαμηλά τα ποσοστά ανεργίας των νέων·

ΙΘ. λαμβάνοντας υπόψη ότι η μετάβαση από την εκπαίδευση πλήρους ωραρίου στην αγορά εργασίας αποτελεί κομβικό σημείο στη ζωή των νέων και έχει καθοριστική σημασία για τις μελλοντικές τους προοπτικές σταδιοδρομίας, τις δυνατότητες απόκτησης εισοδήματος κατά τη διάρκεια της ζωής τους και την κοινωνική τους κατάσταση μακροπρόθεσμα· λαμβάνοντας υπόψη ότι, στο πλαίσιο αυτό, η εκπαιδευτική πολιτική αποτελεί τμήμα της πολιτικής της αγοράς εργασίας·

Κ. λαμβάνοντας υπόψη ότι η οικονομική κρίση, η οποία ξεκίνησε το 2008, έχει επηρεάσει δυσμενώς τόσο τη ζήτηση όσο και την προσφορά στην αγορά εργασίας, γεγονός το οποίο αυξάνει δραματικά την ανασφάλεια όσον αφορά τις προοπτικές απασχόλησης και καθιστά σημαντική την αντιμετώπιση του ζητήματος των επενδύσεων των κρατών μελών στους τομείς της δημιουργίας θέσεων εργασίας, της κατάρτισης και της εκπαίδευσης· λαμβάνοντας υπόψη ότι οι συνέπειες της κρίσης μπορεί να περιλαμβάνουν αύξηση των κοινωνικών συγκρούσεων και αναταραχών·

ΚΑ. λαμβάνοντας υπόψη ότι οι υπηρεσίες απασχόλησης διαδραματίζουν σημαντικό ρόλο στην αγορά εργασίας και, για το λόγο αυτό, πρέπει να πληρούν υψηλά ποιοτικά κριτήρια και να ελέγχονται εν προκειμένω από τις αρμόδιες αρχές· τονίζει ότι τα εν λόγω ποιοτικά κριτήρια και η απαίτηση για διενέργεια ελέγχων πρέπει να ισχύουν τόσο για δημόσιες όσο και για ιδιωτικές υπηρεσίες απασχόλησης·

ΚΒ. λαμβάνοντας υπόψη ότι μέρος της λύσης για το πρόβλημα της ανεργίας μπορεί να είναι η ανάπτυξη συστημάτων επαγγελματικής εκπαίδευσης και κατάρτισης υψηλής ποιότητας, με καθηγητές και εκπαιδευτές υψηλής ειδίκευσης, καινοτόμες μεθόδους μάθησης, υποδομές και εγκαταστάσεις υψηλής ποιότητας, υψηλή συνάφεια με την αγορά εργασίας και διεξόδους για περαιτέρω εκπαίδευση και κατάρτιση·

ΚΓ. λαμβάνοντας υπόψη ότι οι νέοι αντιστοιχούν στο 40 % των ατόμων που απασχολούνται με συμβάσεις ορισμένου χρόνου, αλλά αποτελούν μόλις το 13 % της συνολικής απασχόλησης, και ότι ένας στους πέντε νέους φοβάται ότι θα χάσει τη δουλειά του·

ΚΔ. λαμβάνοντας υπόψη ότι σε ορισμένα κράτη μέλη μπορεί να παρατηρηθεί αύξηση του χάσματος μεταξύ των δεξιοτήτων των αποφοίτων και των δεξιοτήτων που απαιτούνται στην αγορά εργασίας·

ΚΕ. λαμβάνοντας υπόψη ότι η κάλυψη των αναγκών της αγοράς δεν πρέπει να αποβεί σε βάρος της απόκτησης στην παιδική ηλικία μιας βάσης γνώσεων που θα είναι όσο το δυνατόν ευρύτερη, δεδομένου ότι αυτή αποτελεί την καλύτερη εγγύηση για την προσαρμογή στους κινδύνους της ανεργίας και την προσαρμογή στις αντιξοότητες της ζωής γενικότερα· λαμβάνοντας υπόψη ότι οι περισσότερες μελέτες καταδεικνύουν τη σημασία μιας ποιοτικής εκπαίδευσης από τα πρώτα χρόνια της σχολικής φοίτησης προκειμένου να αποτρέπεται η πρόωρη εγκατάλειψη του σχολείου και να ενσωματώνονται καλύτερα τα παιδιά που προέρχονται από τα πιο μειονεκτικά κοινωνικά περιβάλλοντα·

ΚΣΤ. λαμβάνοντας υπόψη ότι οι ανοιχτοί εκπαιδευτικοί πόροι βελτιώνουν την ποιότητα, τη δυνατότητα πρόσβασης και την ισότητα στην εκπαίδευση και διευκολύνουν τη διαδραστική, δημιουργική, ευέλικτη και εξατομικευμένη διαδικασία εκμάθησης μέσω της χρήσης ΤΠΕ και νέων τεχνολογιών· λαμβάνοντας υπόψη ότι η ανοιχτή εκπαίδευση ενισχύει τη βιώσιμη απασχολησιμότητα υποστηρίζοντας τη δια βίου μάθηση·

ΚΖ. λαμβάνοντας υπόψη ότι τόσο οι εκπαιδευτικοί του σχολείου όσο και οι καθηγητές πανεπιστημίου έρχονται αντιμέτωποι με πρωτοφανείς προκλήσεις που προέρχονται από το ταχέως μεταβαλλόμενο παγκόσμιο οικονομικό περιβάλλον, πράγμα που απαιτεί ανάπτυξη νέων δεξιοτήτων και ενός συνόλου ικανοτήτων, καινοτόμων προσεγγίσεων και σύγχρονων μεθόδων διδασκαλίας ως καίριας σημασίας παράγοντα για την εξασφάλιση πραγματικής εκπαίδευσης των νέων και απασχολησιμότητάς τους·

ΚΗ. λαμβάνοντας υπόψη ότι το 60 % των πτυχιούχων είναι γυναίκες, συχνά απασχολούμενες σε θέσεις με κατώτερα καθήκοντα ή χαμηλότερες αμοιβές· λαμβάνοντας υπόψη ότι οι νέες γυναίκες υφίστανται επίσης διακριτική μεταχείριση λόγω φύλου ως προς την πρόσβαση στην απασχόληση και τις συνθήκες απασχόλησης, η οποία μεταφράζεται σε μισθολογική διαφορά (σήμερα στο 16,2 %) καθώς και σε διαφορές στις συντάξεις·

ΚΘ. λαμβάνοντας υπόψη ότι στην απασχόληση των γυναικών παρατηρούνται φαινόμενα ευελιξίας και αβεβαιότητας συχνότερα σε σχέση με τους άνδρες: λαμβάνοντας υπόψη ότι κατά το τρίτο τρίμηνο του 2012, επί του συνόλου των μερικώς απασχολούμενων εργαζομένων ηλικίας 15 έως 24 ετών, το 60 % περίπου ήταν γυναίκες, ενώ στην ίδια ηλικιακή ομάδα, μεταξύ των πρόσκαιρα εργαζομένων τριτοβάθμιας εκπαίδευσης (πτυχιακό και μεταπτυχιακό), το 64 % ήταν γυναίκες·

Λ. λαμβάνοντας υπόψη ότι, παρά το άρθρο 19 της ΣΛΕΕ, την οδηγία 2000/78/ΕΚ της 27ης Νοεμβρίου 2000 και την οδηγία 2006/54/ΕΚ της 5ης Ιουλίου 2006, οι νέες γυναίκες εξακολουθούν να υφίστανται διακρίσεις λόγω ηλικίας και φύλου όταν εισέρχονται στην αγορά εργασίας· λαμβάνοντας υπόψη ότι οι γυναίκες που ανήκουν σε ευάλωτες κοινωνικές ομάδες, περιλαμβανομένων των εθνοτικών μειονοτήτων, αντιμετωπίζουν μεγαλύτερες δυσκολίες στην πρόσβαση στην επίσημη αγορά εργασίας·

ΛΑ. λαμβάνοντας υπόψη ότι η μητρότητα αποτελεί συχνά εμπόδιο για την πρόσβαση των νεαρών μητέρων στην αγορά εργασίας, συμβάλλοντας, συνεπώς, στην διεύρυνση του χάσματος μεταξύ των φύλων όσον αφορά την απασχόληση·

ΛΒ. λαμβάνοντας υπόψη ότι τα μέτρα για την απασχόληση των νέων πρέπει να ενταχθούν σε μια συνεκτική μακροοικονομική στρατηγική η οποία θα είναι προσανατολισμένη στο μέλλον και στις επενδύσεις και θα εξασφαλίζει τις προϋποθέσεις για τη δημιουργία βιώσιμων θέσεων εργασίας για τον 21ο αιώνα, καθώς και για μια αποτελεσματική μετάβαση από την εκπαίδευση στην απασχόληση·

1. τονίζει ότι τα εθνικά και τα ενωσιακά μέτρα πολιτικής για την τόνωση της απασχόλησης των νέων πρέπει να είναι συνεκτικά και να αλληλοενισχύονται και να είναι ειδικά επικεντρωμένα στην υψηλής ποιότητας (επαγγελματική) εκπαίδευση, στην κατάρτιση και στην εξασφάλιση επαγγελματικής εμπειρίας, παρέχοντας με αυτόν τον τρόπο στους νέους τη δυνατότητα απόκτησης σταθερής απασχόλησης υψηλής ποιότητας· τονίζει ότι η δημιουργία δυνατοτήτων για δίκαια αμειβόμενες περιόδους πρακτικής εξάσκησης και εθελοντικές κοινωφελείς δραστηριότητες μπορούν να δώσουν στους νέους τη δυνατότητα να συμμετέχουν σε κοινωνικά χρήσιμες δραστηριότητες και να αποκτούν επαγγελματική εμπειρία·

2. εκφράζει τη λύπη του για το γεγονός ότι τα υφιστάμενα μέτρα για την αντιμετώπιση της κρίσης που αποσκοπούν στη μείωση των δημόσιων δαπανών στις χώρες της κρίσης έχουν ήδη άμεσο αρνητικό αντίκτυπο στους νέους λόγω των περικοπών στην εκπαίδευση, στη δημιουργία θέσεων απασχόλησης και στις υπηρεσίες υποστήριξης·

3. υπογραμμίζει ότι οι άνεργοι νέοι προέρχονται από ευρεία ποικιλία ομάδων και ότι κατά συνέπεια πρέπει να ταξινομούνται βάσει των αναγκών και ικανοτήτων τους ώστε να βελτιωθεί η εφαρμογή των λαμβανόμενων μέτρων· πρέπει να εντοπισθούν τα βασικά προσόντα που θα δώσουν τη δυνατότητα στους νέους αυτούς να ενταχθούν με συντομότερο, σταθερότερο και διαρκέστερο τρόπο στην αγορά εργασίας· πιστεύει ότι ιδιαίτερη προσοχή πρέπει να αποδοθεί στους νέους που δεν διαθέτουν κανένα τίτλο σπουδών, που δεν σπουδάζουν, δεν εργάζονται και δεν παρακολουθούν κάποιο πρόγραμμα επιμόρφωσης·

4. ζητεί από την Επιτροπή συνεργασία με κράτη μέλη στις περιφέρειες των οποίων η ανεργία των νέων ξεπερνά το 25 %, για την αντιμετώπιση της ανεργίας των νέων, με τη δημιουργία θέσεων απασχόλησης για τουλάχιστον το 10 % των πληττόμενων νέων·

5. τονίζει την ανάγκη για ενεργές, σφαιρικές και ολοκληρωμένες πολιτικές για την αγορά εργασίας που να στοχεύουν στη δημιουργία θέσεων απασχόλησης με ειδικά μέτρα για τους νέους ανθρώπους, ώστε αφενός να αποφεύγεται η διασπάθιση των διατιθέμενων πόρων και αφετέρου να επιτυγχάνεται η αποκλιμάκωση της νεανικής ανεργίας και όχι η «ανακύκλωσή» της· καλεί τα κράτη μέλη να διερευνήσουν κατά πόσον μπορούν να εφαρμόσουν παραδείγματα βέλτιστων πρακτικών από άλλα κράτη μέλη στη δική τους αγορά εργασίας και να λάβουν τα κατάλληλα μέτρα για την αντιμετώπιση της ανεργίας των νέων· τονίζει τις θετικές εμπειρίες από τις χώρες που διαθέτουν συστήματα επαγγελματικής εκπαίδευσης και κατάρτισης και συστήματα διττής εκπαίδευσης όσον αφορά τη βελτίωση της μετάβασης από την εκπαίδευση στην εργασία και τη συνακόλουθη γεφύρωση του χάσματος μεταξύ των δεξιοτήτων που αποκτώνται στο πλαίσιο της κατάρτισης και των αναγκών της αγοράς εργασίας· τονίζει ότι είναι καθήκον της Επιτροπής να υποστηρίξει ενεργά αυτές τις προσπάθειες και καλεί την Επιτροπή να υποβάλει τακτικές εκθέσεις σχετικά με τις μεταρρυθμιστικές προσπάθειες των κρατών μελών όσον αφορά τα συστήματα επαγγελματικής κατάρτισης· τονίζει ότι θα πρέπει να δοθεί ειδική προσοχή στις ευάλωτες ομάδες υψηλού κινδύνου για κοινωνικό αποκλεισμό, συμπεριλαμβανομένων όσων βρίσκονται εκτός απασχόλησης, εκπαίδευσης ή κατάρτισης (ΕΑΕΚ)·

6. καλεί την Επιτροπή να συγκεντρώσει επιτυχή παραδείγματα κατάρτισης νέων και να τα θέσει στη διάθεση των κρατών μελών υπό τη μορφή εγχειριδίου·

7. καλεί την Επιτροπή να υποβάλλει ετήσια έκθεση για τη μεταρρύθμιση των συστημάτων κατάρτισης στα κράτη μέλη, συμβάλλοντας με αυτόν τον τρόπο μακροπρόθεσμα και διαρθρωτικά στη βελτίωση της απασχολησιμότητας των νέων·

8. ζητεί από την Ευρωπαϊκή Επιτροπή να καταρτίσει ποιοτικές κατευθυντήριες γραμμές για ένα σύγχρονο διττό σύστημα εκπαίδευσης, υποστηριζόμενη από κατάλογο βασικών ευρωπαϊκών επαγγελμάτων με ευρύ ορισμό και χωρίς ακαδημαϊκό χαρακτήρα·

9. τονίζει τη σημασία της βελτίωσης των προτύπων ποιότητας στην τριτοβάθμια και την επαγγελματική εκπαίδευση· τονίζει επίσης τη σημασία της εκμάθησης ξένων γλωσσών στα σχολεία και στην επαγγελματική εκπαίδευση·

10. τονίζει ότι η συμμετοχή όλων των σχετικών ενδιαφερομένων φορέων σε τοπικό, περιφερειακό, εθνικό και ευρωπαϊκό επίπεδο, συμπεριλαμβανομένων των κοινωνικών εταίρων, των υπηρεσιών απασχόλησης, των φορέων παροχής εκπαίδευσης και κατάρτισης, των μεμονωμένων εργοδοτών, των ΜΚΟ και ειδικότερα των οργανώσεων φοιτητών και νέων, είναι απαραίτητη για την επιτυχή κατάρτιση, εφαρμογή και εποπτεία των διαφόρων μέτρων για την τόνωση της απασχόλησης και της απασχολησιμότητας των νέων με ολοκληρωμένο τρόπο· τονίζει ότι τα μέτρα προώθησης βιώσιμης και ποιοτικής απασχόλησης των νέων πρέπει να είναι ευέλικτα ώστε να ανταποκρίνονται στις διαρκώς μεταβαλλόμενες ανάγκες της αγοράς εργασίας· επισημαίνει την ανάγκη για ευέλικτες και ταυτόχρονα αξιόπιστες συμβατικές σχέσεις, αποτελεσματικές πολιτικές επανένταξης και σύγχρονα συστήματα κοινωνικής ασφάλισης· τονίζει ότι είναι ιδιαίτερα σημαντικός ο έγκαιρος επαγγελματικός προσανατολισμός των νέων πριν την ολοκλήρωση της δευτεροβάθμιας εκπαίδευσης, δεδομένου ότι απαιτείται από γονείς και σχολεία η βελτίωση της ικανότητάς τους να βοηθούν και να συμβουλεύουν τους μαθητές κατά την επιλογή της εκπαίδευσής τους και της μετέπειτα σταδιοδρομίας τους·

11. καλεί τα κράτη μέλη να λάβουν μέτρα που θα δίνουν προτεραιότητα στους τομείς των επιστημών, των τεχνολογιών, της μηχανικής και των μαθηματικών στα εκπαιδευτικά τους προγράμματα, προκειμένου να ανταποκρίνονται στις αναμενόμενες μελλοντικές εξελίξεις στην αγορά εργασίας·

12. υπογραμμίζει τον καίριο ρόλο της συλλογικής διαπραγμάτευσης για την προώθηση και την βελτίωση των εργασιακών συνθηκών των νέων εργαζομένων·

13. αναγνωρίζει ότι η επένδυση στις κατάλληλες δεξιότητες αποτελεί σημαντικό παράγοντα που ενισχύει τις προσπάθειες των κρατών μελών να καινοτομούν και να ανακτήσουν την ανταγωνιστικότητά τους·

14. καλεί τα κράτη μέλη να αναγνωρίσουν τις πρωτοφανείς προκλήσεις του ταχέως μεταβαλλόμενου παγκόσμιου οικονομικού περιβάλλοντος, τις οποίες αντιμετωπίζουν τόσο οι δάσκαλοι των σχολείων όσο και οι καθηγητές των πανεπιστημίων· σημειώνει ότι βασικός παράγοντας για την κατάλληλη εκπαίδευση των νέων και για τις προοπτικές εύρεσης εργασίας είναι η ανάπτυξη νέων δεξιοτήτων και ικανοτήτων, καινοτόμων προσεγγίσεων και σύγχρονων μεθόδων διδασκαλίας και μάθησης·

15. ζητεί από τα κράτη μέλη να ενθαρρύνουν και να στηρίζουν τη συμμετοχή των νέων και ιδίως των γυναικών, μέσω της εκπαίδευσης, της κοινωνίας των πολιτών και ποιοτικών πρωτοβουλιών για τους νέους στη δημοκρατική ζωή και να χρησιμοποιούν τόσο τα υφιστάμενα όσο και νέα εργαλεία για να συμβάλλουν στην ανάπτυξη πολιτικής, ενισχύοντας με αυτόν τον τρόπο την ανάπτυξη, την ευημερία και την κοινωνική ένταξη των νέων ανθρώπων·

16. ανησυχεί βαθιά για τις περικοπές των κρατών μελών στη χρηματοδότηση στους τομείς της εκπαίδευσης, της κατάρτισης και της πολιτικής για τους νέους που θα μπορούσαν να προκαλέσουν τον αποκλεισμό των νέων τόσο από την εκπαίδευση όσο και από την απασχόληση, υπενθυμίζει δε ότι οι πιστώσεις στην εκπαίδευση και την κατάρτιση είναι απαραίτητη και ανεκτίμητη επένδυση για το μέλλον·

17. ζητεί ενίσχυση της εκπαίδευσης και της κατάρτισης του εκπαιδευτικού προσωπικού, ιδίως σε σχέση με τη σύγχρονη διδακτική, καθώς και με τη χρήση των νέων τεχνολογιών· επισημαίνει ότι η διά βίου μάθηση ξεκινά ήδη από την εκπαίδευση κατά τα πρώτα έτη της ζωής και τονίζει ότι πρέπει να προαχθούν κυρίως οι γλωσσικές δεξιότητες με διασκεδαστικό τρόπο·

18. εξαίρει τον ρόλο του προτεινόμενου Ενωσιακού Συστήματος Δανειακής Εξασφάλισης για φοιτητές μεταπτυχιακών προγραμμάτων πλήρους φοίτησης στην ΕΕ και σε τρίτες χώρες για την περαιτέρω διευκόλυνση της κινητικότητας των νέων και τη συμβολή στο πολυδιάστατο σύστημα κατάταξης των πανεπιστημίων·

19. θεωρεί ότι πρέπει να λαμβάνονται υπόψη οι τοπικές ανάγκες και οι περιφερειακές ιδιαιτερότητες προκειμένου να καταστεί δυνατός ο προσδιορισμός των θέσεων απασχόλησης, ιδιαίτερα σε καινοτόμους τομείς, όπως είναι η πράσινη οικονομία και οι κοινωνικές επιχειρήσεις, στο πλαίσιο ολοκληρωμένων στρατηγικών εδαφικής ανάπτυξης·

20. καλεί τα κράτη μέλη και τις περιφερειακές και τοπικές αρχές να καταρτίσουν ολοκληρωμένες στρατηγικές εδαφικής ανάπτυξης, συμπεριλαμβανομένων των συνιστωσών κατάρτισης και απασχόλησης, αρχίζοντας από μέτρα που αποσκοπούν στην αποτροπή της πρόωρης αποχώρησης από το σχολείο, και να δημιουργήσουν προοπτικές απασχόλησης για νέους·

21. αναγνωρίζει την ιδιαίτερα δύσκολη κατάσταση που επικρατεί σε ορισμένες περιοχές όπου το ποσοστό ανεργίας των νέων υπερβαίνει το 25 %· επικροτεί το γεγονός ότι η στήριξη της ΕΕ για την απασχόληση των νέων θα ενισχυθεί περαιτέρω μέσω της προτεινόμενης πρωτοβουλίας της ΕΕ για την απασχόληση των νέων, με μέγιστο προϋπολογισμό 8 δισεκατομμυρίων EUR για την επταετή περίοδο 2014-2020· τονίζει, παράλληλα, ότι σύμφωνα με τη ΔΟΕ, απαιτούνται 21 δισεκατομμύρια EUR για την αποτελεσματική εφαρμογή των ευρωπαϊκών εγγυήσεων για τη νεολαία μόνο στην ευρωζώνη· συμφωνεί ότι πρέπει να προκαταβληθούν το ειδικό χρηματοδοτικό μέσο για αυτήν την πρωτοβουλία υπέρ της απασχόλησης των νέων και η αντίστοιχη στήριξη από το ΕΚΤ·

22. υπογραμμίζει τη σημασία ανάληψης άμεσης δράσης για την αντιμετώπιση της ανεργίας των νέων και της μακροχρόνιας ανεργίας· τονίζει, επιπλέον, ότι πρέπει να δημιουργηθούν βιώσιμες θέσεις εργασίας μακράς διάρκειας και υψηλής ποιότητας για τους νέους·

23. καλεί την Επιτροπή και τα κράτη μέλη να διασφαλίσουν ότι η εθνική νομοθεσία που αφορά τους νέους και συγκεκριμένα η εθνική νομοθεσία που βασίζεται στην οδηγία (2000/78/ΕΚ) για την ισότητα στην απασχόληση δεν θα χρησιμοποιείται για την εισαγωγή διακρίσεων σε βάρος της πρόσβασης των νέων εργαζομένων σε κοινωνικές παροχές· πιστεύει ότι πρέπει να ληφθούν πολύ περισσότερα μέτρα προκειμένου να διασφαλιστεί ότι εργαζόμενοι και εργοδότες θα γνωρίζουν τα δικαιώματα και τις υποχρεώσεις τους στο πλαίσιο της νομοθεσίας αυτής·

24. καλεί τα κράτη μέλη να επικαιροποιήσουν τις στρατηγικές περιφερειακής ανάπτυξης, ώστε να περιλαμβάνουν μέτρα για την τόνωση της απασχόλησης, συμπεριλαμβανομένης της απασχόλησης των νέων·

25. επικροτεί την απόφαση του Συμβουλίου Απασχόλησης, Κοινωνικής Πολιτικής, Υγείας και Καταναλωτών (EPSCO), της 28ης Φεβρουαρίου 2013, να εγκρίνει τη σύσταση του Συμβουλίου σχετικά με τη θέσπιση εγγυήσεων για τη νεολαία και καλεί τα κράτη μέλη να αναλάβουν δράση για την εφαρμογή συστημάτων εγγυήσεων για τη νεολαία με φιλόδοξο τρόπο σε εθνικό επίπεδο· ζητεί διεύρυνση των ομάδων στόχων, ώστε να συμπεριλάβουν νέους ανθρώπους κάτω των 30 ετών, συμπεριλαμβανομένων αποφοίτων και όσων εγκαταλείπουν τα συστήματα κατάρτισης χωρίς τίτλους σπουδών· τονίζει ότι η επιτυχία του εν λόγω μέτρου θα εξαρτηθεί σε μεγάλο βαθμό από ευρύ φάσμα πολιτικών και συνθηκών πλαισίων, όπως η πραγματοποίηση κατάλληλων επενδύσεων στην εκπαίδευση και την κατάρτιση, η υποδομή και η ικανότητα των υπηρεσιών απασχόλησης, η διαθεσιμότητα θέσεων και υποτροφιών για φοιτητές, και η προσφορά ποιοτικών θέσεων μαθητείας και κατάρτισης, καθώς και οι γενικές πολιτικές που συμβάλλουν στη δημιουργία θέσεων απασχόλησης· ζητεί επαρκή παρακολούθηση μέσω των εθνικών προγραμμάτων μεταρρυθμίσεων των κρατών μελών και στο πλαίσιο του Ευρωπαϊκού Εξαμήνου, ούτως ώστε να διευκολυνθούν η παρακολούθηση, η αξιολόγηση και η συνεχής βελτίωση των εθνικών προγραμμάτων εγγυήσεων για τη νεολαία· τονίζει ότι οι εγγυήσεις για τη νεολαία πρέπει να ενσωματωθούν στο ευρύτερο πλαίσιο των εθνικών ενεργητικών πολιτικών για την αγορά εργασίας·

26. ενημερώνει τα κράτη μέλη ότι το Κοινοβούλιο σκοπεύει να παρακολουθεί στενά όλες τις δραστηριότητες των κρατών μελών για την υλοποίηση των εγγυήσεων για τη νεολαία και καλεί τις οργανώσεις νεολαίας να ενημερώνουν το Κοινοβούλιο όσον αφορά τις αναλύσεις τους για τις δράσεις των κρατών μελών·

27. ζητεί από τα εθνικά κοινοβούλια, μαζί με τις οργανώσεις νεολαίας, να ελέγχουν τις κυβερνήσεις τους που είναι υπεύθυνες για την υλοποίηση των εγγυήσεων για τη νεολαία και να εξασφαλίζουν ότι λαμβάνονται σοβαρά μέτρα προκειμένου κάθε νέος (ο οποίος είναι άνεργος ή δεν βρίσκεται πλέον στην επίσημη τυπική εκπαίδευση) να λαμβάνει εντός τεσσάρων μηνών μια ποιοτική προσφορά απασχόλησης, επιμόρφωσης, μαθητείας ή πρακτικής άσκησης·

28. τονίζει ότι οι εν λόγω προσπάθειες και η χρηματοδότηση που αποσκοπεί στην υλοποίηση των προγραμμάτων εγγυήσεων για τη νεολαία δεν πρέπει να αποθαρρύνουν τις διαρθρωτικές προσπάθειες και μεταρρυθμίσεις που απαιτούνται για να καταστούν τα εκπαιδευτικά συστήματα και οι αγορές εργασίας σε ορισμένα κράτη μέλη κατάλληλα για τις προκλήσεις του μέλλοντος·

29. ζητεί από την Ευρωπαϊκή Επιτροπή να συμπεριλάβει στα προγράμματά της ειδικά μέτρα για την καταπολέμηση της ανεργίας των νέων, με γνώμονα ένα συνολικό και ολοκληρωμένο όραμα που θα συνδέεται με την εμβληματική πρωτοβουλία «Νεολαία σε κίνηση» στο πλαίσιο της στρατηγικής «Ευρώπη 2020»·

30. υπενθυμίζει στην Επιτροπή και τα κράτη μέλη τη δέσμευση που ανέλαβαν, στο πλαίσιο των στόχων «Ευρώπη 2020», για την επίτευξη ποσοστού απασχόλησης 75 % τόσο για τις γυναίκες όσο και για τους άνδρες, προειδοποιώντας ότι το σημερινό ποσοστό ανεργίας των νέων απειλεί να αποκλείσει μια ολόκληρη γενιά γυναικών από την αγορά εργασίας, καθιστώντας τις ακόμη πιο αφανείς και ευάλωτες·

31. καλεί την Επιτροπή και τα κράτη μέλη να παρακολουθούν και να δημοσιεύουν όλα τα στοιχεία σχετικά με τις πολιτικές για την καταπολέμηση της ανεργίας των νέων (μεταξύ των οποίων και την εφαρμογή των εγγυήσεων για τη νεολαία), καταρτίζοντας περιφερειακές στατιστικές για τα διάφορα κράτη μέλη και αποδίδοντας ιδιαίτερη προσοχή στη διάσταση του φύλου·

32. ενθαρρύνει την Επιτροπή και τα κράτη μέλη να αναπτύξουν σαφή πρότυπα ποιότητας και δείκτες σχετικά με την ανάπτυξη εθνικών προγραμμάτων εγγυήσεων για τη νεολαία, καθώς και να τονώσουν την στήριξή τους για όλους του παράγοντες που είναι σημαντικοί για την υλοποίηση των προγραμμάτων εγγυήσεων για τη νεολαία, όπως οι εθνικοί κοινωνικοί εταίροι, οι τοπικές και περιφερειακές αρχές, οι υπηρεσίες απασχόλησης και οι αρχές εκπαίδευσης και κατάρτισης· ζητεί να διευκολυνθούν τα προγράμματα εγγυήσεων για τη νεολαία μέσω οικονομικών κινήτρων, συμπεριλαμβανομένων κινήτρων στις δημόσιες συμβάσεις, και χρηματοδότησης για επιτόπια κατάρτιση, γεγονός το οποίο θα στηρίξει τις επιχειρήσεις ώστε να προσφέρουν θέσεις απασχόλησης και κατάρτιση υψηλής ποιότητας και θα αποτελέσει αποτελεσματική και στοχευμένη επένδυση στο δυναμικό των νέων· τονίζει ότι οι επιχειρήσεις έχουν ιδιαίτερη ευθύνη για την προσφορά τέτοιου είδους δυνατοτήτων·

33. ζητεί από την Επιτροπή και τα κράτη μέλη, σε συνεργασία με ενδιαφερόμενους φορείς των νέων και το Κοινοβούλιο, να αναπτύξουν ένα σχέδιο δράσης για την απασχόληση των νέων, το οποίο θα προσδιορίζει βραχυπρόθεσμα, μεσοπρόθεσμα και μακροπρόθεσμα μέτρα· εκφράζει τη λύπη του για το γεγονός ότι στο πλαίσιο της τρέχουσας συζήτησης τα μακροπρόθεσμα μέτρα παρουσιάζονται ως βραχυπρόθεσμες λύσεις· τονίζει ότι βραχυπρόθεσμα θα πρέπει να δοθεί έμφαση στην άμεση ανακούφιση από την κρίση, τόσο για όσους βρίσκονται εντός όσο και για όσους βρίσκονται εκτός της αγοράς εργασίας, εστιάζοντας στην εξασφάλιση ενός εισοδήματος διαβίωσης καθώς και επιλογών στην αγορά εργασίας· τονίζει ότι οι επενδύσεις στην εκπαίδευση και την κατάρτιση, τη δημιουργία θέσεων εργασίας, τα προγράμματα μαθητείας και τα κίνητρα που προσανατολίζονται προς τους εργοδότες αποτελούν κυρίως μεσοπρόθεσμα αλλά και μακροπρόθεσμα μέτρα, τα οποία πρέπει να συμφωνηθούν με συνέπεια μεταξύ όλων των παραγόντων και να τηρηθούν για τουλάχιστον πέντε χρόνια· τονίζει ότι ιδίως η δημιουργία ενός συστήματος διττής εκπαίδευσης, θέσεων μαθητείας, προγραμμάτων επαγγελματικής κατάρτισης κατά την εργασία και η ένταξη των νέων στην αγορά εργασίας αποτελούν μακροπρόθεσμα μέτρα για τα οποία απαιτείται πιο μακροπρόθεσμη δέσμευση από ό,τι ίσχυε μέχρι σήμερα·

34. συνιστά τη δημιουργία ενός συστήματος «εναλλακτικής μαθητείας», και επομένως ενός προγράμματος εγγυήσεων για τη νεολαία, στα κράτη μέλη με διττό σύστημα επαγγελματικής κατάρτισης, για τους νέους έως 18 ετών που δεν βρίσκουν θέση μαθητευόμενου, με τη μορφή επαγγελματικής κατάρτισης με περισσότερους από έναν εργοδότες· στα κράτη χωρίς διττό σύστημα επαγγελματικής κατάρτισης, πρέπει να ληφθούν μέτρα για την εφαρμογή ενός κατάλληλα διαμορφωμένου συστήματος·

35. τονίζει ότι για την αντιμετώπιση των ζητημάτων απασχόλησης των διαφορετικών ηλικιακών ομάδων απαιτούνται διαφορετικές προσεγγίσεις, εστιάζοντας στην είσοδο στην αγορά εργασίας για τις νεότερες ηλικιακές ομάδες και στη βελτίωση της ασφάλειας της απασχόλησης και στην κοινωνική ασφάλιση για τις ομάδες μεγαλύτερων ηλικιών·

36. καλεί την Επιτροπή και τα κράτη μέλη να ενθαρρύνουν την προσέγγιση μεταξύ του κόσμου της εργασίας και του κόσμου της εκπαίδευσης, προκειμένου να διαμορφωθούν εκπαιδευτικά προγράμματα, όπως για παράδειγμα τα διττά, τα οποία συνδυάζουν τη θεωρητική εκπαίδευση με την πρακτική εμπειρία, για να εφοδιάσουν τους νέους τόσο με τις αναγκαίες γενικές γνώσεις όσο και με ειδικές ικανότητες· καλεί την Επιτροπή και τα κράτη μέλη να επενδύσουν επίσης στη στήριξη μιας εκστρατείας ευαισθητοποίησης σχετικά με την επαγγελματική κατάρτιση και τις τεχνικές και τις επιχειρηματικές σπουδές·

37. καλεί τα ευρωπαϊκά θεσμικά όργανα να δώσουν το καλό παράδειγμα αφαιρώντας από τους αντίστοιχους ιστοτόπους τους το υλικό που διαφημίζει τα μη αμειβόμενα προγράμματα άσκησης και να καταβάλλουν ένα ελάχιστο επίδομα βάσει του συνήθους κόστους ζωής στον τόπο στον οποίο πραγματοποιείται η πρακτική άσκηση·

38. καλεί τα κράτη μέλη να θεσπίσουν νέες σφαιρικές και εστιασμένες σε ειδικούς στόχους πολιτικές για την αγορά εργασίας οι οποίες θα διασφαλίζουν την ένταξη με σεβασμό και την ουσιαστική απασχόληση των νέων, π.χ. μέσω της δημιουργίας δικτύων έμπνευσης, ρυθμίσεων άσκησης, η οποία θα συνοδεύεται από χρηματοδοτική ενίσχυση ούτως ώστε ο ασκούμενος να έχει τη δυνατότητα να μετακινηθεί και να ζήσει κοντά στον τόπο όπου θα πραγματοποιήσει την άσκηση, διεθνών κέντρων επαγγελματικού προσανατολισμού και κέντρων νεολαίας για ατομική καθοδήγηση σχετικά με ζητήματα όπως η συλλογική οργάνωση και γνώσεις νομικών πτυχών σχετικά με την άσκησή τους·

39. καλεί τα κράτη μέλη να καταρτίσουν, σε συνεργασία με όλους τους ενδιαφερόμενους παράγοντες και φορείς, περαιτέρω ειδικές στρατηγικές προβολής επικεντρωμένες στα άτομα ΕΑΕΚ, οι οποίες πρέπει να συνδυάζουν αποτελεσματικές μορφές επανένταξης στην εκπαίδευση ή την εργασία των ατόμων που εγκατέλειψαν πρόωρα το σχολείο· καλεί κατά συνέπεια τα κράτη μέλη να παρουσιάσουν στο πλαίσιο του Ευρωπαϊκού Εξαμήνου τον τρόπο με τον οποίο θα επιτύχουν πρόοδο όσον αφορά την καλύτερη ένταξη των ατόμων ΕΑΕΚ μέσω των εγγυήσεων για τη νεολαία και άλλων εργαλείων· τονίζει την ανάγκη αύξησης της απασχολησιμότητας και της συμμετοχής των νέων ανθρώπων, τονώνοντας τη δια βίου μάθηση και καθιστώντας τα συστήματα κοινωνικής ασφάλισης περισσότερο σφαιρικά και ενεργά· ζητεί την εξάλειψη των πρακτικών και υλικοτεχνικών εμποδίων που αντιμετωπίζουν οι νέοι με πολυπλοκότερες ανάγκες ή αναπηρίες όταν εισέρχονται στην αγορά εργασίας·

40. καλεί τα κράτη μέλη να εντείνουν τις προσπάθειές τους για τη μείωση της πρόωρης εγκατάλειψης του σχολείου, προκειμένου να επιτευχθεί ο στόχος της στρατηγικής της ΕΕ για το 2020 για μέγιστο ποσοστό των μαθητών που εγκαταλείπουν πρόωρα το σχολείο που δεν θα υπερβαίνει το 10 % έως το 2012· καλεί τα κράτη μέλη να αξιοποιήσουν ένα ευρύ φάσμα μέτρων για την καταπολέμηση της πρόωρης εγκατάλειψης του σχολείου και του αναλφαβητισμού, π.χ. μείωση του μεγέθους των τάξεων, παροχή βοήθειας για μαθητές που αδυνατούν για οικονομικούς λόγους να ολοκληρώσουν την υποχρεωτική εκπαίδευση, ενίσχυση της πρακτικής διάστασης των σχολικών προγραμμάτων, εισαγωγή συμβούλων σε όλα τα σχολεία, καθιέρωση άμεσης παρακολούθησης των μαθητών που εγκαταλείπουν πρόωρα το σχολείο· επισημαίνει το παράδειγμα της Φινλανδίας, η οποία έχει επιτύχει τη μείωση του αριθμού μαθητών που εγκαταλείπουν πρόωρα το σχολείο, μελετώντας μαζί τους τη δυνατότητα αναζήτησης μιας νέας κατεύθυνσης· καλεί την Επιτροπή να συντονίσει σχέδιο σχετικά με τις βέλτιστες πρακτικές·

41. επισημαίνει ότι η προσχολική εκπαίδευση μπορεί ήδη να θέσει τα θεμέλια μιας επιτυχούς εκπαίδευσης μέσω του παιχνιδιού, και τονίζει ότι, ιδίως στο πλαίσιο αυτό, η παιδαγωγική κατάρτιση και η ειδίκευση του διδακτικού προσωπικού έχει αυξημένη σημασία·

42. παροτρύνει τα κράτη μέλη, δεδομένων και των έκτακτων κοινωνικών συνθηκών που έχει δημιουργήσει η κρίση, να προβούν στην κατάρτιση μιας στρατηγικής παροχής κινήτρων — μεταξύ αυτών και οικονομικών — για μαθητές που ανήκουν σε ευάλωτες ομάδες προκειμένου να ολοκληρώνουν τη δευτεροβάθμια εκπαίδευση·

43. υπογραμμίζει τη σημασία ύπαρξης ενός ποιοτικού δημόσιου δικτύου φοιτητικών εστιών·

44. στηρίζει τη θέσπιση του προγράμματος «Erasmus για όλους» με χωριστό κεφάλαιο για τους νέους καθώς και τη διάθεση αντίστοιχου χωριστού κονδυλίου του προϋπολογισμού, σε συνδυασμό με την παροχή ενισχυμένης στήριξης σε όσους ασχολούνται ενεργά, τόσο με θεσμοθετημένο όσο και με μη θεσμοθετημένο τρόπο, με δράσεις που αφορούν τους νέους· είναι της άποψης ότι η απόκτηση δεξιοτήτων, και ειδικότερα εγκάρσιων δεξιοτήτων (π.χ. στις ΤΠ και τις γλώσσες), για παράδειγμα μέσω των σπουδών, της εργασίας ή του εθελοντισμού στο εξωτερικό, μπορεί να προωθήσει την ενεργό συμμετοχή των νέων στην κοινωνία και, κατά συνέπεια την ευρωπαϊκή ολοκλήρωση και να βελτιώσει τις προοπτικές τους στην αγορά εργασίας, καθώς και την κινητικότητα των εργαζομένων γενικότερα σε ολόκληρη την Ένωση·

45. τονίζει τον βασικό ρόλο που θα πρέπει να διαδραματίζει το Ευρωπαϊκό Κοινωνικό Ταμείο στην καταπολέμηση της ανεργίας των νέων, και καλεί τα κράτη μέλη και όλες τις αρχές που διαχειρίζονται τα επιχειρησιακά προγράμματα να εξασφαλίσουν τη λήψη μέτρων για την επίτευξη αυτού του στόχου·

46. καλεί τα κράτη μέλη να εφαρμόσουν τα μέτρα που ορίζονται στο εθνικό τους σύστημα εγγύησης των νέων, συνεκτιμώντας μια προοπτική ισότητας μεταξύ ανδρών και γυναικών σε όλα τα στάδια της προετοιμασίας, του προγραμματισμού και της εκτέλεσης των μέτρων αυτών· καλεί τα κράτη μέλη να δημιουργήσουν κέντρα για την απασχόληση, με προσωπικό κατάλληλα εκπαιδευμένο, που να είναι ικανά να θέσουν σε εφαρμογή πολιτικές ευαισθητοποίησης και να παράσχουν ειδικές διευθετήσεις για τις γυναίκες, με στόχο μεταξύ άλλων την αποφυγή της μακροχρόνιας ανεργίας και του κινδύνου του κοινωνικού αποκλεισμού·

47. τονίζει ότι, προκειμένου οι εγγυήσεις για τη νεολαία να έχουν πραγματικό περιεχόμενο, απαιτούνται ο σεβασμός των συλλογικών διαπραγματεύσεων για τους μισθούς, καθώς και η αρχή της ίσης αμοιβής για ίση εργασία ή για εργασία ίσης αξίας·

48. υπογραμμίζει τη σημασία της απόκτησης εγκάρσιων δεξιοτήτων όπως δεξιοτήτων ΤΠΕ, ηγετικών δεξιοτήτων, κριτικής σκέψης, γλωσσικών και επιχειρηματικών δεξιοτήτων, μεταξύ άλλων μέσω περιόδων σπουδών στο εξωτερικό, για τη βελτίωση των προοπτικών των νέων στην αγορά εργασίας και την προσαρμοστικότητα τους στις μελλοντικές εξελίξεις της αγοράς εργασίας· καλεί τα κράτη μέλη να δώσουν αυξημένη σημασία στις δεξιότητες αυτές στα εκπαιδευτικά τους προγράμματα·

49. αναγνωρίζει τις δυσκολίες που αντιμετωπίζουν οι νέοι για να δημιουργήσουν και να αναπτύξουν τη δική τους επιχείρηση· καλεί την Επιτροπή και τα κράτη μέλη να στηρίξουν τους νέους επιχειρηματίες και τους αυτοαπασχολούμενους νέους διευκολύνοντας και απλοποιώντας την πρόσβαση σε χρηματοδοτικούς πόρους, ελαττώνοντας τους διοικητικούς φραγμούς, εξετάζοντας τη νομοθεσία για τις πτωχεύσεις και θεσπίζοντας γενικούς ευνοϊκούς όρους που θα περιλαμβάνουν αποτελεσματική παροχή συμβουλών και καθοδήγησης και φυτώρια επιχειρήσεων·

50. καλεί την Επιτροπή και τα κράτη μέλη να λάβουν τα μέτρα αυτά δεδομένου ότι είναι αναγκαία ώστε να ενθαρρυνθεί, να προαχθεί και να υποστηριχθεί η ανεξάρτητη επιχειρηματικότητα και η αυτοαπασχόληση των νέων γυναικών, προσφέροντάς τους κατάρτιση και συμβουλές και εξασφαλίζοντάς τους ευκολότερη πρόσβαση στην πίστωση και τη μικροπίστωση με ευνοϊκούς όρους και φορολογικές διευκολύνσεις, ιδίως για τις ΜΜΕ·

51. καλεί την Επιτροπή και τα κράτη μέλη να λάβουν τα απαραίτητα μέτρα για να αντικρούσουν το στερεότυπο που προβάλλει τη δημιουργία επιχείρησης ως παρακινδυνευμένη και ανδροκρατούμενη δραστηριότητα· τονίζει ότι, προκειμένου να ενισχυθεί γενικά η θέση των γυναικών στην αγορά εργασίας και να προωθηθεί αποτελεσματικότερα η επιχειρηματικότητα, θα πρέπει να ληφθούν μέτρα για να υποστηριχθεί η περιφερειακή και διεθνής συνεργασία μεταξύ γυναικών επιχειρηματιών και να ενθαρρυνθεί η δημιουργία δικτύων φόρουμ για την ανταλλαγή εμπειριών και βέλτιστων πρακτικών·

52. επικροτεί, στο πλαίσιο της προώθησης της αυτοαπασχόλησης στους νέους, το πρόγραμμα που έχει προταθεί για να διαδεχθεί τον μηχανισμό μικροχρηματοδοτήσεων Progress και το οποίο περιλαμβάνεται στο πρόγραμμα για την κοινωνική αλλαγή και την καινοτομία για την περίοδο 2014-2020, ώστε να καλυφθούν καλύτερα οι ανάγκες, μεταξύ άλλων οι ανάγκες των νέων που ιδρύουν μικρές επιχειρήσεις, συμπεριλαμβανομένων των φοιτητών πανεπιστημίου που ιδρύουν επιχειρήσεις· εκφράζει επιδοκιμασία για τη δέσμευση της ΕΤΕπ να δώσει ιδιαίτερη προσοχή στις επενδύσεις που βελτιώνουν τις ευκαιρίες των νέων ανθρώπων να αποκτήσουν πρόσβαση σε παραγωγικές θέσεις εργασίας· τονίζει ότι οι τρεις άξονες του προγράμματος για την κοινωνική αλλαγή και την καινοτομία παρέχουν τρόπους αντιμετώπισης της ανεργίας των νέων·

53. επισημαίνει ότι, ενώ η διαδικτυακή οικονομία δημιουργεί 2,6 θέσεις εργασίας για κάθε θέση εργασίας εκτός διαδικτύου που χάνεται, είναι σημαντικό οι νέοι να μετατρέψουν τις ηλεκτρονικές δεξιότητες στον προγραμματισμό, τη σχεδίαση ή το μάρκετινγκ μέσων κοινωνικής δικτύωσης σε θέσεις εργασίας χρησιμοποιώντας τη διαθέσιμη ευρωπαϊκή και εθνική χρηματοδότηση·

54. ζητεί την υιοθέτηση μιας φιλόδοξης, ολιστικής πολιτικής προσέγγισης, τόσο σε ευρωπαϊκό όσο και σε εθνικό επίπεδο που θα εξετάζει πρωτοβουλίες στους τομείς της εκπαίδευσης, της κατάρτισης, της ποιοτικής απασχόλησης και αυτοαπασχόλησης και της κινητικότητας των εργαζομένων για όλους τους νέους σε όλα τα διαφορετικά επίπεδα και με ολοκληρωμένο τρόπο· καλεί τα κράτη μέλη να προβούν σε ευρείες διαβουλεύσεις με πανεπιστήμια και άλλα εκπαιδευτικά ιδρύματα, με στόχο την καλύτερη προσαρμογή των διδακτικών τους προγραμμάτων εκπαίδευσης και κατάρτισης στις ανάγκες της αγοράς εργασίας· ενόψει της επόμενης περιόδου προγραμματισμού 2014-2020, καλεί την Επιτροπή να πραγματοποιήσει πλήρη ανάλυση των προγραμμάτων της ΕΕ και των πηγών χρηματοδότησης που επενδύθηκαν στην εκπαίδευση, την κατάρτιση και την αντιμετώπιση της ανεργίας των νέων κατά την προγραμματική περίοδο 2007-2013 και να υποβάλει σχετική έκθεση στο Κοινοβούλιο και στο Συμβούλιο· επισημαίνει ότι η ανεργία των νέων συνδέεται με χαμηλή οικονομική ανάπτυξη στα περισσότερα κράτη μέλη· τονίζει, κατά συνέπεια, την επείγουσα ανάγκη να δοθεί προτεραιότητα σε μορφές ανάπτυξης που θα ευνοούν τη δημιουργία θέσεων εργασίας και θα ωφελούν επίσης τους νέους, καθώς και να αντιμετωπιστούν τα διαρθρωτικά εμπόδια για την είσοδο των νέων στην αγορά εργασίας·

55. καλεί την Επιτροπή να υποβάλει πρόταση για ένα πρόγραμμα ευρωπαϊκού σώματος νεολαίας, με σκοπό να δοθεί στους νέους κάτω των 30 σε όλη την Ευρώπη η δυνατότητα να προσφέρουν εθελοντική εργασία σε άλλο κράτος μέλος για έως τρεις μήνες· τονίζει ότι η ιδέα αυτού του ευρωπαϊκού σώματος νεολαίας είναι να δίνεται στους νέους η ευκαιρία να αξιοποιούν και να αναβαθμίζουν τις εκπαιδευτικές και κοινωνικές τους δεξιότητες, να ενισχύουν τις γνώσεις τους σχετικά με ένα άλλο κράτος μέλος και να προωθείται η φιλία και η ολοκλήρωση σε ολόκληρη την ΕΕ· τονίζει ότι η εργασία του σώματος νεολαίας πρέπει να είναι εθελοντική και μη αμειβόμενη και να μην αντικαθιστά υπάρχουσες θέσεις εργασίας στη χώρα επίσκεψης· πιστεύει ότι το ευρωπαϊκό σώμα νεολαίας θα πρέπει να σχεδιαστεί ως σύμπραξη δημόσιου και ιδιωτικού τομέα με στόχο τη θέσπιση προγράμματος μέσω του οποίου οι νέοι θα μπορούν να λαμβάνουν ατομική υποτροφία η οποία θα καλύπτει τα έξοδα ταξιδιού και διαβίωσης για μέγιστο χρονικό διάστημα τριών μηνών·

56. φρονεί ότι τα εκπαιδευτικά ιδρύματα ή/και οι σχολές επιμόρφωσης πρέπει να εξασφαλίζουν στους φοιτητές τους περιόδους πρακτικής άσκησης για την βελτίωση της επιμόρφωσής τους και την απόκτηση εμπειρίας στον τομέα της επιλογής τους, για την εδραίωση των γνώσεών τους και την σφυρηλάτηση σχέσεων με τον χώρο εργασίας·

57. καλεί τα κράτη μέλη να βελτιώσουν τη συνεργασία και να ενισχύσουν τις συμπράξεις μεταξύ επιχειρήσεων και του εκπαιδευτικού τομέα σε όλα τα επίπεδα, με στόχο την καλύτερη σύνδεση των διδακτικών προγραμμάτων με τις απαιτήσεις της αγοράς εργασίας, επεκτείνοντας παραδείγματος χάρη τις τομεακές συμμαχίες δεξιοτήτων και τις συμμαχίες γνώσης·

58. εξαίρει τη σημασία της ενίσχυσης της ποιότητας της ΕΕΚ με στόχο την εξεύρεση της αναγκαίας ισορροπίας ανάμεσα στην εκπαίδευση και στη ζήτηση εκ μέρους της αγοράς εργασίας· θεωρεί ότι η προαγωγή της ΕΕΚ δεν πρέπει να γίνεται εις βάρος της τριτοβάθμιας εκπαίδευσης· τονίζει ότι η αλληλεπίδραση και οι δυνατότητες μετακίνησης μεταξύ επαγγελματικής και τριτοβάθμιας εκπαίδευσης πρέπει να βελτιωθούν· τονίζει ότι απαιτούνται πιο ευέλικτα προγράμματα για τη διευκόλυνση της πρόσβασης των νέων στην αγορά εργασίας και τη βελτίωση της προσαρμογής στις μελλοντικές εξελίξεις της αγοράς εργασίας·

59. καλεί την Επιτροπή να προτείνει ένα πλαίσιο ποιότητας της πρακτικής άσκησης, με βάση την προηγούμενη πρότασή της για θέσπιση ευρωπαϊκού χάρτη ποιότητας για την πρακτική άσκηση και τη μαθητεία (15), συμπεριλαμβανομένου ορισμού της πρακτικής άσκησης υψηλής ποιότητας, με κριτήρια όσον αφορά την κατάλληλη αμοιβή, τις συνθήκες εργασίας και την υγεία και ασφάλεια· καλεί τα κράτη μέλη και τους κοινωνικούς εταίρους να εξασφαλίσουν κατάλληλα πρότυπα ποιότητας για τις περιόδους πρακτικής άσκησης, εξασφαλίζοντας ότι οι περίοδοι αυτές θα είναι προσαρμοσμένες στις ανάγκες των νέων ανθρώπων για ανάπτυξη σχετικών δεξιοτήτων και θα συνοδεύονται από υποχρεωτική παρακολούθηση καθώς και να εξασφαλίσουν πρότυπα ποιότητας για την τοποθέτηση σε θέσεις εργασίας, μεταξύ άλλων με στόχο να αποτραπεί η εκμετάλλευση των νέων ανθρώπων ως φθηνού εργατικού δυναμικού· τονίζει ότι είναι απαραίτητη η ενεργός προώθηση των εν λόγω προτύπων και η ευαισθητοποίηση σχετικά με αυτά·

60. καλεί τα κράτη μέλη να δώσουν ιδιαίτερη έμφαση στην υψηλή ανεργία των νέων μεταναστών και να δώσουν προτεραιότητα στο ζήτημα της ένταξης στην αγορά εργασίας και στην ενσωμάτωση της διάστασης των πολιτικών ένταξης, καθώς η εργασία αποτελεί βασική προϋπόθεση για επιτυχή ένταξη· τονίζει ότι πρέπει να λαμβάνονται υπόψη οι δυσκολίες που αντιμετωπίζουν οι μετανάστες νεαρής ηλικίας όσον αφορά την πρόσβασή τους στον επαγγελματικό προσανατολισμό και ότι η ένταξη των μεταναστών νεαρής ηλικίας στην κοινωνία και στην αγορά εργασίας πρέπει να παρακολουθείται και να αξιολογείται·

61. καλεί την Επιτροπή, τα κράτη μέλη και τους ευρωπαίους κοινωνικούς εταίρους να υιοθετήσουν φιλόδοξη προσέγγιση όσον αφορά την ανάπτυξη της συμμαχίας για θέσεις μαθητείας η οποία θα ξεκινήσει τον Ιούλιο του 2013 και να στηρίξουν επίσης τις ευρωπαϊκές, εθνικές, περιφερειακές και τοπικές εκστρατείες που στοχεύουν στην αλλαγή της αντίληψης όσον αφορά την επαγγελματική εκπαίδευση· πιστεύει ότι η συμμαχία πρέπει να διοργανώσει ένα τακτικό φόρουμ συζητήσεων με όλους τους σχετικούς ευρωπαϊκούς, εθνικούς, περιφερειακούς και τοπικούς ενδιαφερόμενους φορείς σχετικά με την παρακολούθηση της ευρωπαϊκής στρατηγικής για τη μαθητεία· τονίζει ότι θα πρέπει να παρασχεθεί πρόσβαση στη χρηματοδότηση ώστε να διευκολυνθούν οι διασυνοριακές εκπαιδευτικές δραστηριότητες που παρέχουν τη δυνατότητα στις εταιρείες και στις οργανώσεις κοινωνικών εταίρων να συμμετέχουν στην καθιέρωση διττών συστημάτων κατάρτισης·

62. καλεί τα κράτη μέλη, σε συμφωνία με την Επιτροπή, να θεσπίσουν μέτρα και διευκολύνσεις για τις συμβάσεις μαθητείας και πριμοδοτήσεις για νέες επιχειρήσεις που ιδρύονται από νέους κάτω των 35 ετών·

63. τονίζει την ανάγκη για βελτίωση του πλαισίου κοινωνικής εταιρικής σχέσης και κοινωνικής ευθύνης των εταιρειών και επιχειρήσεων, ούτως ώστε να μπορέσουν να ενσωματώσουν καλύτερα τον χάρτη ποιότητας για την πρακτική άσκηση και τη μαθητεία, καθώς και την εγγύηση για τη νεολαία·

64. ζητεί από την Επιτροπή και τα κράτη μέλη, στο πλαίσιο των αποφάσεων για τον προγραμματισμό 2014-2020, να θεσπίσουν αυστηρότερα και μετρήσιμα κριτήρια όσον αφορά τη διαμόρφωση, την παρακολούθηση και την αξιολόγηση των στόχων των Διαρθρωτικών Ταμείων, με ειδικούς επί μέρους στόχους για την καταπολέμηση της ανεργίας των νέων, μετρήσιμους και όσον αφορά τη διάσταση του φύλου (κατά την περίοδο 2007-2011, το 52 % των δικαιούχων του Κοινωνικού Ταμείου ήταν γυναίκες)·

65. καλεί την Επιτροπή να εξετάσει το ενδεχόμενο περαιτέρω προσαρμογής του ΕΚΤ προκειμένου να διασφαλίσει πρόσθετη στήριξη στους τομείς της εκπαίδευσης νέων γυναικών, της πρόσβασης στην απασχόληση και της φύλαξης των παιδιών·

66. πιστεύει ότι, ενισχύοντας και συμπληρώνοντας τις προσπάθειες των κρατών μελών για την αναζωογόνηση της οικονομικής δραστηριότητας και την ενίσχυση της απασχόλησης στην επικράτειά τους, η πολιτική συνοχής της ΕΕ αντιπροσωπεύει ένα βασικό εργαλείο με το οποίο η Ένωση μπορεί να συνδράμει στην αντιμετώπιση της παρούσας κατάστασης, κατευθύνοντας και διαμορφώνοντας την εφαρμογή των αναγκαίων διαρθρωτικών μεταρρυθμίσεων, συγκεντρώνοντας τις επενδύσεις σε δράσεις με προτεραιότητα προκειμένου να μεγιστοποιήσει τον αντίκτυπο των επενδύσεων στην κοινωνικοοικονομική κατάσταση μιας περιφέρειας ή ενός κράτους μέλους, προωθώντας την οικονομία και συνδράμοντας στην δημιουργία νέων θέσεων απασχόλησης για τους νέους· καλεί, ως εκ τούτου, τα κράτη μέλη να κάνουν πλήρη και συντονισμένη χρήση των διαθέσιμων πόρων της ΕΕ (ETΠA, ΕΚΤ, Ταμείο Συνοχής, ΕΓΤΑΑ και ΕΤΘΑ), δίνοντας έτσι τη δυνατότητα στους νέους ανθρώπους να λάβουν ενεργό μέρος στην οικονομία και στην κοινωνία· τονίζει ότι πρέπει να ληφθούν υπόψη οι περιφερειακές ιδιαιτερότητες, δεδομένου ότι αυτές ενδέχεται να επηρεάσουν την επιτυχία ή την αποτυχία των πρωτοβουλιών των νέων ανθρώπων, σε όλη την ΕΕ και ιδιαίτερα στις πιο μειονεκτικές και απομεμακρυσμένες περιφέρειες, όπου οι επενδύσεις είναι απαραίτητες για να εξασφαλισθεί η οικονομική, η κοινωνική και η εδαφική συνοχή·

67. ενθαρρύνει τα κράτη μέλη να προωθήσουν τις ευκαιρίες απασχόλησης για τους νέους σε τοπικό επίπεδο και να συμπληρώσουν την προσπάθεια αυτή διευκολύνοντας την κινητικότητα των νέων εργαζόμενων που το επιθυμούν προς άλλες χώρες της ΕΕ ή πέρα από αυτές (16)· ζητεί τη λήψη μέτρων για την ενίσχυση της κατάρτισης και της εμπειρίας τους, συμπεριλαμβανομένης της εξάλειψης των υφιστάμενων φραγμών στη διασυνοριακή μαθητεία, πρακτική άσκηση και κατάρτιση· επιθυμεί την επίτευξη μεγαλύτερης προόδου όσον αφορά την αμοιβαία αναγνώριση των προσόντων και των δεξιοτήτων και την ενίσχυση του συντονισμού των εθνικών συστημάτων κοινωνικής ασφάλισης, ιδίως όσον αφορά τα συνταξιοδοτικά συστήματα, καθώς και τη συνέχιση της ουσιαστικής επένδυσης στην εκμάθηση γλωσσών στην παιδική ηλικία·

68. ζητεί από τα κράτη μέλη να συνεχίσουν τη διαδικασία μεταρρυθμίσεων και ανάπτυξης αποτελεσματικών δημόσιων υπηρεσιών απασχόλησης για την καλύτερη εστίαση των δραστηριοτήτων και των προσεγγίσεών τους στους νέους, ως θεμελιώδη συνιστώσα οποιασδήποτε στρατηγικής εγγυήσεων για τη νεολαία· επισημαίνει επίσης την ανάγκη πραγματοποίησης μεταρρυθμίσεων στο δίκτυο EURES με στόχο την προορατική αντιστοίχιση των ατόμων που ζητούν εργασία και των ατόμων που αλλάζουν θέση εργασίας με τις υπάρχουσες κενές θέσεις εργασίας, καθώς και με στόχο την ενημέρωση σχετικά με το δίκτυο EURES, συμπεριλαμβανομένου του δικτύου του παροχής συμβουλών, και την ενίσχυση της προβολής και της διαθεσιμότητάς του ως συστήματος παροχής συμβουλών επαγγελματικής σταδιοδρομίας που βοηθά τους φοιτητές να ενημερώνονται καλύτερα για τις υπάρχουσες ευκαιρίες απασχόλησης· επισημαίνει την ανάγκη ενίσχυσης του συντονισμού μεταξύ του EURES και άλλων πυλών και υπηρεσιών για πολίτες και επιχειρήσεις (π.χ. «EURES my first job», κέντρα πληροφόρησης Europe Direct ή το Ευρωπαϊκό Δίκτυο Επιχειρήσεων για ΜΜΕ), με στόχο την επίτευξη μεγαλύτερης αποδοτικότητας και αποτελεσματικότητας των παρεχόμενων υπηρεσιών· εκφράζει επιδοκιμασία για το έργο του δικτύου των επικεφαλής των δημόσιων υπηρεσιών απασχόλησης (HoPES) και υποστηρίζει τη θεσμοθέτησή του·

69. ζητεί από τα κράτη μέλη, λόγω της έλλειψης συγκεκριμένων στοιχείων σχετικά με τις μεταναστευτικές ροές των νέων, να δημιουργήσουν μηχανισμούς έρευνας, παρακολούθησης και αξιολόγησης της κινητικότητας αυτής, οι οποίοι να μπορούν να μεταφερθούν στο EURES για την καλύτερη αντιμετώπιση των εν λόγω φαινομένων·

70. τονίζει επίσης τη σημασία της ευαισθητοποίησης περισσότερων νέων όσον αφορά τη χρήση των συμβουλευτικών υπηρεσιών που παρέχονται στο πλαίσιο των δημόσιων υπηρεσιών απασχόλησης, της ενίσχυσης των εταιρικών σχέσεων με σχολεία και πανεπιστήμια, καθώς και της καταβολής προσπαθειών για την καλύτερη ένταξή τους στο δίκτυο EURES·

71. ζητεί από τα κράτη μέλη να αναγνωρίσουν δεόντως και να πιστοποιήσουν την άτυπη και μη τυπική μάθηση και εκπαίδευση και τις ικανότητες που έχουν αποκτηθεί, μαζί με τυχόν άλλη επαγγελματική εμπειρία, ώστε να μπορούν να αξιοποιούνται ικανότητες, και οι νέοι να μπορούν να αποδεικνύουν περαιτέρω την εκπαίδευση και τις ικανότητές τους, όπως απαιτείται για την επιτυχή ένταξη στην αγορά εργασίας·

72. καλεί την Επιτροπή και τα κράτη μέλη να εξασφαλίσουν διαφάνεια και εναρμόνιση στις διαδικασίες αναγνώρισης επαγγελματικών προσόντων εντός της ΕΕ, ιδίως μέσω του Ευρωπαϊκού Συστήματος Ακαδημαϊκών Μονάδων για την Επαγγελματική Εκπαίδευση και Κατάρτιση, του Europass και του Ευρωπαϊκού Πλαισίου Επαγγελματικών Προσόντων, να εφαρμόσουν πλήρως τη σύσταση του Συμβουλίου σχετικά με την επικύρωση της άτυπης και μη τυπικής εκπαίδευσης και κυρίως να εξασφαλίσουν τη διασυνοριακή αναγνώριση της άτυπης και μη τυπικής μάθησης· τονίζει τη σημασία της έγκαιρης υλοποίησης και υποβολής εκθέσεων σχετικά με αυτές τις πρωτοβουλίες·

73. τονίζει ότι πρέπει να αντιμετωπιστεί το πρόβλημα της «σπατάλης εγκεφάλων», καθώς η απασχόληση νέων με υψηλά προσόντα και δεξιότητες σε θέσεις εργασίας στις οποίες δεν αξιοποιούνται οι δυνατότητές τους έχει ως αποτέλεσμα οι νέοι αυτοί να μην χρησιμοποιούν τις πραγματικές δεξιότητες και τα προσόντα τους, ενώ παράλληλα το γεγονός αυτό τους επηρεάζει αρνητικά τόσο από κοινωνική και όσο και από ψυχολογική άποψη·

74. αναγνωρίζει ότι η διασυνοριακή κινητικότητα των εργαζομένων μπορεί να είναι εν μέρει αποτελεσματική λύση για την καλύτερη αντιστοίχιση προσφοράς και ζήτησης σε ολόκληρη την Ένωση· καλεί, ταυτόχρονα, τα κράτη μέλη να αναλάβουν κάθε αναγκαία δράση για να αποτραπεί το φαινόμενο της «διαρροής εγκεφάλων» μέσω βιώσιμων μέτρων που να εξασφαλίζουν ευκαιρίες απασχόλησης για εργαζόμενους υψηλής ειδίκευσης στα κράτη μέλη ή στις περιφέρειές τους·

75. αναγνωρίζει τη μετάβαση από την εκπαίδευση στην εργασία ως μία κομβικής σημασίας στιγμή για τους νέους· τονίζει τη σημασία των μέτρων που ευνοούν μια ασφαλή μετάβαση· ζητεί, ως εκ τούτου, από τα κράτη μέλη να αναπτύξουν εξατομικευμένα συστήματα παροχής συμβουλών και καθοδήγησης στον τομέα της σταδιοδρομίας και να ενισχύσουν την καθοδήγηση και τα συμβουλευτικά μέτρα καθώς και διαφοροποιημένες υπηρεσίες απασχόλησης προσαρμοσμένες στις ατομικές ανάγκες, ήδη από τα πρώτα χρόνια της δευτεροβάθμιας εκπαίδευσης ώστε οι νέοι να μπορούν να λαμβάνουν τεκμηριωμένες αποφάσεις όσον αφορά τη μελλοντική εκπαίδευση ή επαγγελματική κατάρτισή τους και, παράλληλα, να θεσπίσουν μηχανισμούς για την παρακολούθηση των ευκαιριών που προσφέρονται και για την αξιολόγηση του ποσοστού επιτυχίας όσον αφορά την μετέπειτα μετάβαση αυτών των νέων στην αγορά εργασίας·

76. τονίζει ότι πρέπει να ενθαρρύνει όλες τις επιχειρήσεις συγκεκριμένου μεγέθους να προσφέρουν θέσεις πρακτικής άσκησης στο πλαίσιο ενός διττού συστήματος επαγγελματικής κατάρτισης, εκτός εάν αντιμετωπίζουν σοβαρή οικονομική δυσχέρεια, και να απορροφούν τους ασκούμενους μετά το πέρας της περιόδου κατάρτισης·

77. ζητεί από τα κράτη μέλη οι νέοι να έχουν τη δυνατότητα, εφόσον το επιθυμούν, να λαμβάνουν αποτελεσματική βοήθεια για τις επαγγελματικές τους επιλογές, για την ενημέρωσή τους σχετικά με τα δικαιώματά τους και τη διαχείριση του ελάχιστου εισοδήματός τους·

78. καλεί τα κράτη μέλη να διασφαλίσουν ότι θα ενσωματωθεί στα πανεπιστημιακά προγράμματα η βασική κατάρτιση για την αναζήτηση απασχόλησης·

79. πιστεύει ότι τα συστήματα εκπαίδευσης της ΕΕ πρέπει να προωθούν την αρχή της ισότητας ευκαιριών· ζητεί, επιπλέον, την ανάπτυξη των απαιτούμενων ικανοτήτων ώστε να διευκολύνεται η πρόσβαση στη διά βίου μάθηση, η οποία είναι καθοριστικής σημασίας για την κοινωνία της γνώσης·

80. τονίζει ότι όλοι οι οικονομικοί πόροι που επενδύονται στην ενεργό καταπολέμηση της ανεργίας των νέων θα πρέπει να δαπανώνται κατά τρόπο αποτελεσματικό· ζητεί από τα κράτη μέλη να θεσπίσουν σύστημα παρακολούθησης και αξιολόγησης των μέτρων που εφαρμόζονται στον τομέα της απασχόλησης, το οποίο πρέπει να έχει δημόσιο χαρακτήρα και να είναι προσιτό στο κοινό, καθώς και σύστημα ελέγχου της αποτελεσματικότητας των εν λόγω μέτρων, με απώτερο στόχο τη διαμόρφωση πολιτικών που θα βασίζονται σε τεκμηριωμένα στοιχεία και θα μπορούν να ανταλλάσσονται σε επίπεδο ΕΕ· στο πλαίσιο αυτό, σημειώνει ότι η θέσπιση ενός κοινού συστήματος δεικτών αποτελεσμάτων και επιπτώσεων θα συνέβαλε στην ποσοτική και ποιοτική αξιολόγηση της προόδου που επιτυγχάνεται στο πλαίσιο των διαφόρων προγραμμάτων·

81. επισημαίνει ότι οι οργανώσεις νεολαίας θα πρέπει να έχουν αναγνωρισμένο ρόλο στην παρακολούθηση και, κατά περίπτωση, εφαρμογή των πολιτικών και πρωτοβουλιών που αποσκοπούν στην αντιμετώπιση της ανεργίας των νέων·

82. τονίζει την ανάγκη επένδυσης στη δημιουργία «πράσινων θέσεων εργασίας» που να είναι σταθερές και ποιοτικές, ώστε να μπορούν οι νέοι να έχουν μια αξιοπρεπή ζωή· ζητεί, επιπλέον, από την Επιτροπή και τα κράτη μέλη να κινητοποιήσουν όλους τους διαθέσιμους πόρους για την τόνωση των επενδύσεων, ιδίως σε πράσινες θέσεις εργασίας, με σκοπό την αντιμετώπιση του απαράδεκτα υψηλού ποσοστού ανεργίας των νέων·

83. είναι της άποψης ότι απαιτούνται πιο ελκυστικές μέθοδοι διδασκαλίας με καλύτερη περιφερειακή ενσωμάτωση και η δημιουργία δικτύων πλατφορμών για την ανταλλαγή εμπειριών και βέλτιστων πρακτικών μεταξύ περιφερειών και κρατών μελών, λαμβάνοντας υπόψη τις ποικίλες καταστάσεις και επιτρέποντας ευελιξία ανάλογα με τις ειδικές ανάγκες και τα χαρακτηριστικά κάθε περιφέρειας, καθορίζοντας τομείς προτεραιότητας για την ανάπτυξη κάθε περιφέρειας·

84. καλεί τα κράτη μέλη να θέσουν σε εφαρμογή μέτρα για την αντιμετώπιση των ανισοτήτων λόγω φύλου, όπου θα λαμβάνονται υπόψη οι ευάλωτες κοινωνικές ομάδες, μεταξύ των οποίων τα άτομα με αναπηρία, οι μετανάστες και οι μητέρες που μεγαλώνουν μόνες τα παιδιά τους·

85. καλεί τα κράτη μέλη να θέσουν σε εφαρμογή πολιτικές για την προώθηση της παρουσίας των γυναικών στους τομείς και στα επαγγέλματα όπου υποεκπροσωπούνται, όπως στον επιστημονικό και τεχνολογικό τομέα (το 2009 στην ΕΕ μόνο το 33 % των ερευνητών ήταν γυναίκες) και στον οικονομικό και χρηματοπιστωτικό τομέα, επειδή η επιλογή ενός τέτοιου κλάδου θα καθιστούσε τις γυναίκες ανταγωνιστικότερες στην αγορά εργασίας·

86. καλεί την Επιτροπή και τα κράτη μέλη να καταπολεμήσουν τις διακρίσεις λόγω φύλου, τόσο στην εκπαίδευση όσο και στην αγορά εργασίας, καθορίζοντας ειδικά προγράμματα εκπαίδευσης και κατάρτισης και προγράμματα υποστήριξης σε πλαίσιο συνεχούς παρακολούθησης, ούτως ώστε να συμμορφωθούν με τα συμπεράσματα που περιλαμβάνονται στην ανακοίνωση της Επιτροπής της 28ης Νοεμβρίου 2012 με τίτλο «Ανασχεδιασμός της εκπαίδευσης» (COM(2012)0669), συνδυάζοντας πολιτικές εκπαίδευσης και κατάρτισης με πολιτικές απασχόλησης ειδικά για τις νέες γυναίκες και προωθώντας την απασχόληση των γυναικών σε στρατηγικούς τομείς της ανάπτυξης, με παράλληλη παροχή κινήτρων·

87. καλεί τα κράτη μέλη να διευκολύνουν την πρόσβαση των νέων γυναικών στην αγορά εργασίας, να λάβουν μέτρα που θα επιτρέψουν στις γυναίκες να παραμείνουν στις θέσεις εργασίας τους ενώ θα επιδιώκουν παράλληλα την ποιοτική εργασία και την επαγγελματική ανέλιξη, και να μεριμνήσουν ώστε να καλυφθούν οι διαφορές ως προς την πρόσβαση στην αγορά εργασίας, τις σταδιοδρομίες και τις αποδοχές, οι οποίες ανέκαθεν χαρακτήριζαν τη σχέση μεταξύ γυναικών και ανδρών στον εργασιακό τομέα·

88. εκτιμά ότι, για την επανένταξη των γυναικών στην αγορά εργασίας, είναι απαραίτητες πολυδιάστατες πολιτικές λύσεις, οι οποίες θα περιλαμβάνουν διά βίου μάθηση και δράσεις για την καταπολέμηση της επισφαλούς απασχόλησης και την προώθηση της εργασίας με δικαιώματα και διαφοροποιημένων πρακτικών οργάνωσης της εργασίας, κατόπιν αιτήματος των γυναικών, ώστε να μην υποχρεώνονται οι γυναίκες να εγκαταλείψουν ή να διακόψουν τη σταδιοδρομία τους·

89. καλεί τα κράτη μέλη να αναπτύξουν κατάλληλες πολιτικές που θα συμμορφώνονται απόλυτα με την ευρωπαϊκή και τις εθνικές νομοθεσίες και να θεσπίσουν ειδικά μέτρα, μεταξύ των οποίων κατάρτιση σχετική με την εργασία και προγράμματα απασχόλησης, ώστε να διασφαλίζονται οι ίδιες ευκαιρίες απόκτησης πραγματικής επαγγελματικής πείρας τόσο στους νέους άνδρες όσο και στις νέες γυναίκες·

90. καλεί την Επιτροπή και τα κράτη μέλη να αναπτύξουν και να εφαρμόσουν πολιτικές ενσωμάτωσης της διάστασης του φύλου και παρακολούθησης οι οποίες θα καθιστούν δυνατή την πρόσβαση των ανέργων πολιτών στις υπηρεσίες πρόσληψης και κοινωνικής βοήθειας·

91. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή.

(1) ΕΕ C 351 Ε της 2.12.2011, σ. 29.

(2) Κείμενα που εγκρίθηκαν, P7_TA(2012)0224.

(3) O-000106/2012· B7-0113/2012.

(4) Κείμενα που εγκρίθηκαν, P7_TA(2013)0016.

(5) ΕΕ C 131 E της 8.5.2013, σ. 9.

(6) Eurofound (2012), NEETs: young people not in employment, education or training: characteristics, costs and policy responses in Europe, Υπηρεσία Επισήμων Εκδόσεων της Ευρωπαϊκής Ένωσης, Λουξεμβούργο.

(7) Eurofound (2012), Effectiveness of policy measures to increase the employment participation of young people, Υπηρεσία Επισήμων Εκδόσεων της Ευρωπαϊκής Ένωσης, Λουξεμβούργο.

(8) Eurofound (2011), Helping young workers during the crisis: contributions by social partners and public authorities, Υπηρεσία Επισήμων Εκδόσεων της Ευρωπαϊκής Ένωσης, Λουξεμβούργο.

(9) Κείμενα που εγκρίθηκαν, P7_TA(2013)0092.

(10) Eurofound (2012) Recent policy developments related to those not in employment, education and training (NEETs), Υπηρεσία Εκδόσεων της Ευρωπαϊκής Ένωσης, Λουξεμβούργο (http://www.eurofound.europa.eu/docs/erm/tn1109042s/tn1109042s.pdf).

(11) Eurofound (2013) Active inclusion of young people with disabilities or health problems, Υπηρεσία Εκδόσεων της Ευρωπαϊκής Ένωσης, Λουξεμβούργο (http://www.eurofound.europa.eu/publications/htmlfiles/ef1226.htm).

(12) Eurofound (2012), «NEETs — Young people not in employment, education or training: Characteristics, costs and policy responses in Europe». Υπηρεσία Επισήμων Εκδόσεων της Ευρωπαϊκής Ένωσης, Λουξεμβούργο.

(13) Αυστριακό Ομοσπονδιακό Υπουργείο Εργασίας, Κοινωνικών Θεμάτων και Προστασίας των Καταναλωτών, Ιανουάριος 2012.

(14) http://europa.eu/rapid/press-release_IP-12-380_en.htm?locale=fr

(15) COM(2012)0728.

(16) Μέσω πρωτοβουλιών όπως το πρόγραμμα MobiPro.